In nomine Domini, amen. Universis presens publicum instrumentum visuris et audituris, ego Hugo de Corrabuef, presbiter canonicus ecclesie Eduensis notum facio quod cum ego dederim et concesserim decano et capitulo ecclesie Eduensis, nomine ecclesie sue predicte, pro fundendo seu dotando quoddam altare in ecclesia Eduensi, in quo celebrabunt duo sacerdotes quilibet tres missas in hebdomada, molendinum meum de Ochereta quod vocatur molendinum de la Corre cum omni jure quod habeo in eodem ac pertinentiis et assanciis dicti molendini, salvo censu seu costuma et omni jure quod debet ecclesie Eduensi; item, triginta bichetos bladi, siliginis et avene per medium ad mensuram de Molineto, quos acquisivi cum pluribus aliis in decimis ecclesie de Molineto et de Santosses, et omne jus quod habebam in dictis decimis de Molineto dederim ecclesie de Molineto pro dictis triginta bichetis siliginis ad mensuram de Molineto, annis singulis mihi et meis in perpetuum persolvendis: ita tamen quod si rector dicte ecclesie de Molineto qui pro tempore fuerit nollet reddere dictos triginta bichetos capellanis instituendis a me vel a decano Eduensi qui pro tempore fuerit post decessum meum, omnia que acquisivi in dictis decimis quocunque jure et quocunque nomine censeantur; item, duas pecias vinee sitas in finagio de Oratorio, quarum una vocatur vinea a la Gaie, in territorio quod dicitur Gereuil: alia sita est in eodem finagio in territorio de Huillies, inter vineam dicti Ferroillon ex una parte, et vineam Colardi de Normiers ex altera; quam vineam de Huillies acquisivit a dicto Gordeaul et ejus liberis, ita tamen quod capellani qui instituentur a me vel a decano Eduensi qui post decessum meum pro tempore fuerit teneantur reddere de vino dicte vinee de Huillies, et si illa non sufficeret, tenentur perficere de alia, quatuor modios vini ad mensuram Belnensem quadrigatos in celario Eduensi pro vino unius septimane distribuendo, prout moris est in ecclesia Eduensi: et debet reddi dictum vinum in celario predicto quolibet anno infra festum beati Martini hyemalis. Item, cum dictus dominus Guido, frater meus, quondam canonicus ecclesie Eduensis, dedit et legavit predicte ecclesie Eduensi, ad opus fundationis ejusdem altaris, quandam vineam dictam de Laubepiniis in finagio de Oratorio, juxta vineam domini Guidonis de Barbire ex una parte, et juxta vineam domini Guillelmi Berani ex altera; item, vineam quam tenet Berthodus Douerai, quas tenet dominus Petrus Corneaus, presbiter, ad vitam suam, voluerimque quod, quantum in me est, post decessum dicti Petri, ad jus et proprietatem dicti altaris pertinere; item, cum predicti decanus et capitulum ad opus dicti altaris michi concesserint quandam domum sitam in claustro Eduensi, quam tenet ad vitam suam dictus Petrus, ac post decessum ipsius Petri voluerim ad jus et proprietatem dicti altaris pertinere, salvo tamen anniversario et alio jure in quibus tenetur dicta domus ecclesie Eduensi: hec que autem omnia prout superius sunt expressa dederim et concesserim titulo jure, perfecte et irrevocabilis donationis facte inter vivos dictis decano et capitulo nomine ecclesie sue predicte, pro fundatione dicti altaris, ita quod capellani dicti altaris ista omnia percipiant, exceptis novem sextariis et quatuor modiis vini predictis quos volo distribui in ecclesia Eduensi prout superius ordinavi, voloque siquidem quod dicti capellani teneantur ad servicium chori Eduensis sicuti alii in eadem beneficiati tenentur, et tenebuntur secundum consuetudinem decani et capituli, voloque etiam quod collatio dictarum capellaniarum ad me quandiu vixero pertineat, et post decessum meum, ad decanum ecclesie Eduensis qui pro tempore fuerit: ac de predictis omnibus et singulis me penitus devestierim et dominum Guidonem de Castro Novo concanonicum meum Eduensem, nomine dictorum decani et capituli investierim corporaliter de eisdem premissis omnibus, etc. Ego prefatus Hugo de Corrabuef, canonicus Eduensis, notum facio quod anno Domini millesimo ducentesimo nonagesimo, indictione quarta, mense Martii, die veneris ante Annunciationem Dominicam, pontificatus domini Nicholai pape quarti anno quarto, in presentia viri venerabilis et discreti Officialis Eduensis notariique infrascripti et testium subscriptorum ad hoc specialiter vocatorum et rogatorum, consideratis virtutum meritis et gratiarum donis quibus, ut ex testimonio fide dignorum accepi multipliciter, commendantur Ylletus de sancto Andochio Eduensi, sancti Leodegarii de Couardo super Eduam, ac Petrus Cornelli, de Brione, ecclesiarum rectores, Eduensis diocesis presbiteri, capellanias predicti altaris a me fundati in ecclesia Eduensi, prout continetur in publico instrumento super hoc confecto, sigillo curie Eduensis sigillato ac signato signo consueto Stephani Gastelli, notarii publici, do et confero predictis Petro et Ylleto, ita quod cuilibet ipsorum unam capellaniam modo et forma quibus continetur in prefato instrumento super premissis confecto, ac ipsos Petrum et Ylletum et eorum quemlibet investio corporaliter ac personaliter de eisdem: dictas vero capellanie assigno et volo quod deserviantur ad altare beate Marthe in ecclesia beati Lazari Eduensis, rogans virum venerabilem et discretum Officialem Eduensem ut in hoc instrumento super premissis collatione et investione confecto, sigillum curie Eduensis apponat una cum signo notarii infrascripti, etc. Datum et actum Edue in domo quam inhabitat prefatus Hugo, sub anno, indictione, mense, die et pontificatu predictis, presentibus domino Guidone de Castro Novo canonico ecclesie Eduensis presbitero, domino Arnulpho de Corrabuef milite, fratre dicti Hugonis, domino Egidio vicario ecclesie Eduensis, Egidio de Luxia, Iohanne Buchalle, clericis Eduensis civitatis et diocesis, testibus ad hoc specialiter vocatis et rogatis, etc., et ego Stephanus Gastelli de sancto Salvatore, clericus Autissiodorensis diocesis sacrosancte romane Ecclesie authoritate publicus notarius, etc.